**Dôvodová správa**

**A. Všeobecná časť**

Ministerstvo financií Slovenskej republiky predkladá na rokovanie vlády Slovenskej republiky návrh zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov, a ktorým sa menia a dopĺňajú niektoré zákony, a to zákon č. 609/2007 Z. z. o spotrebnej dani z uhlia, elektriny a zemného plynu a o zmene a doplnení zákona č. 98/2004 Z. z. o spotrebnej dani z minerálneho oleja v znení neskorších predpisov v znení neskorších predpisov a zákon č. 530/2011 Z. z. o spotrebnej dani z alkoholických nápojov v znení neskorších predpisov (ďalej len „návrh zákona“) mimo plánu legislatívnych úloh vlády Slovenskej republiky na rok 2014. Návrh zákona bol vypracovaný ako iniciatívny.

Cieľom návrhu zákona je:

- transpozícia smernice Rady 2013/61/EÚ, ktorou sa mení územná pôsobnosť smernice Rady 2008/118/ES  sa znenie ustanovenia upravuje tak, že daňové právne predpisy Európskej únie sa neuplatnia na územie Mayotte,

- ustanoviť mechanizmus dočasného pozastavenia prístupu do elektronického systému prepráv minerálneho oleja a alkoholických nápojov daňovému subjektu, ktorým je užívateľský podnik, prevádzkovateľ daňového skladu, oprávnený príjemca alebo registrovaný odosielateľ, ak má správca dane odôvodnenú obavu, že nesplatná daň alebo nevyrubená daň bude, v rozsahu presahujúcom zloženú zábezpeku na daň, v čase jej splatnosti a vymáhateľnosti nevymožiteľná alebo že v tomto čase bude vymáhanie dane spojené so značnými ťažkosťami,

- spresniť a doplniť ustanovenia zákona o spotrebnej dani z minerálneho oleja, ktoré upravuje obchodovanie s pohonnými látkami (motorová nafta, motorový benzín a LPG) v daňovom voľnom obehu a rozšíriť okruh osôb, ktoré budú môcť byť zaradené do evidencie spotrebiteľov pohonných látok.

Účinnosť zákona sa navrhuje od 1. decembra 2014 okrem ustanovení upravujúcich pozastavenie prístupu do elektronického systému prepráv, ktoré nadobúdajú účinnosť 1. januára 2015 a ustanovení týkajúcich sa problematiky obchodovania s pohonnými látkami v daňovom voľnom obehu, ktoré nadobúdajú účinnosť 1. februára 2015.

Vplyv návrhu zákona na rozpočet verejnej správy, na podnikateľské prostredie, na sociálne prostredie, vplyv na životné prostredie a vplyv na informatizáciu spoločnosti je uvedený v doložke vybraných vplyvov.

Predkladaný návrh zákona nebude mať vplyv na rozpočty obcí a rozpočty vyšších územných celkov.

Predkladaný návrh zákon je v súlade s Ústavou Slovenskej republiky a inými právnymi predpismi, medzinárodnými zmluvami a dokumentmi, ktorými je Slovenská republika viazaná, ako aj v súlade s právom Európskej únie.

 **Doložka**

**vybraných vplyvov**

**A.1. Názov materiálu:** Návrh zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa menia a dopĺňajú niektoré zákony

 **Termín začatia a ukončenia PPK:** -

**A.2. Vplyvy:**

|  |  |  |  |
| --- | --- | --- | --- |
|  |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  |  | x |
| 3. Sociálne vplyvy |  | x |  |
| – vplyvy na hospodárenie obyvateľstva, |  |  |  |
| – sociálnu exklúziu, |  |  |  |
| – rovnosť príležitostí a rodovú rovnosť a vplyvy na zamestnanosť |  |  |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

**A.4. Alternatívne riešenia**

bezpredmetné

**A.5. Stanovisko gestorov**

**Vplyvy na podnikateľské prostredie**

|  |
| --- |
| **Vplyvy na podnikateľské prostredie** |
| **3.1**. Ktoré podnikateľské subjekty budú predkladaným návrhom ovplyvnené a aký je ich počet?  | Všeobecne sa predpokladá, že navrhované znenie zákona ovplyvní tie podnikateľské subjekty, ktoré neboli povinnými osobami podľa teraz platného znenia § 25b zákona o spotrebnej dani z minerálneho oleja, a ktorým podľa navrhovaného znenia § 25b zákona o spotrebnej dani z minerálneho oleja vznikne povinnosť požiadať colný úrad o vydanie povolenia na distribúciu pohonných látok alebo povolenia na predaj pohonných látok, alebo povinnosť požiadať colný úrad o zaradenie do evidencie spotrebiteľov pohonných látok. Počet dotknutých subjektov nie je možné určiť. |
| **3.2**. Aký je predpokladaný charakter a rozsah nákladov a prínosov? | Predpokladajú sa jednorazové náklady v súvislosti s plnením niektorých podmienok podnikateľských subjektov, ktoré požiadajú o vydanie povolenia na distribúciu pohonných látok alebo povolenia na predaj pohonných látok, alebo o zaradenie do evidencie spotrebiteľov pohonných látok v súlade so zákonom o spotrebnej dani z minerálneho oleja. |
| **3.3**. Aká je predpokladaná výška administratívnych nákladov, ktoré podniky vynaložia v súvislosti s implementáciou návrhu? | Predpokladá sa mierne zvýšenie administratívnych nákladov daňovým subjektom podľa bodu 3.1. v súvislosti s podaním žiadosti o vydanie príslušného povolenia alebo žiadosti o zaradenie do evidencie spotrebiteľov pohonných látok v súlade so zákonom o spotrebnej dani z minerálneho oleja. |
| **3.4**. Aké sú dôsledky pripravovaného návrhu pre fungovanie podnikateľských subjektov na slovenskom trhu (ako sa zmenia operácie na trhu ?) | Nepredpokladajú sa žiadne dôsledky pre fungovanie podnikateľských subjektov na slovenskom trhu. |
| **3.5**. Aké sú predpokladané spoločensko-ekonomické dôsledky pripravovaných regulácií? | Nepredpokladajú sa žiadne spoločensko-ekonomické dôsledky pripravovaných regulácií. |

DOLOŽKA ZLUČITEĽNOSTI

**návrhu zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa menia a dopĺňajú niektoré zákony s právom Európskej únie**

**Predkladateľ zákona:**

Vláda Slovenskej republiky.

**Názov návrhu zákona:**

Návrh zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa menia a dopĺňajú niektoré zákony.

**Problematika návrhu zákona:**

* 1. je upravená v práve Európskej únie:

**Primárne právo:**

čl. 110 až 113, čl. 349 a 355 Zmluvy o fungovaní Európskej únie,

čl. 52 Zmluvy o Európskej únii.

**Sekundárne právo**(prijaté po nadobudnutí platnosti Lisabonskej zmluvy, ktorou sa mení a dopĺňa Zmluva o Európskej únii a Zmluva o Európskom spoločenstve - po 30. novembri 2009):

legislatívne akty:

- smernica Rady 2013/61/EÚ zo 17. decembra 2013, ktorou sa menia smernice 2006/112/ES a 2008/118/ES, pokiaľ ide o najvzdialenejšie francúzske regióny, a najmä Mayotte(Ú. v. EÚ L 353, 28.12.2013),

nariadenie Rady (EÚ) č. 389/2012 z 2. mája 2012 o administratívnej spolupráci v oblasti spotrebných daní a zrušení nariadenia (ES) č. 2073/2004 (Ú. v. EÚ L 121, 8.5.2012) v platnom znení.

nelegislatívne akty:

vykonávacie rozhodnutie Komisie č. 2011/544/EÚ zo 16. septembra 2011 o ustanovení spoločnej značkovacej látky na daňové účely pre plynové oleje a kerozín ( Ú. v. EÚ L 241, 17.9. 2011),

vykonávacie rozhodnutie Komisie č. 2012/209/EÚ z 20. apríla 2012 o uplatňovaní ustanovení smernice Rady 2008/118/ES o kontrole a preprave na určité prídavné látky v súlade s článkom 20 ods. 2 Smernice Rady 2003/96/ES (Ú. v. EÚ L 110, 24.4. 2012).

**Sekundárne právo**(prijaté pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskej únii a Zmluva o Európskom spoločenstve - do 30. novembra 2009):

smernica Rady 95/60/ES z 27. novembra 1995 o daňovom označovaní plynových olejov a petroleja (Mimoriadne vydanie Ú. v. EÚ kap. 9/zv. 1),

smernica Rady 2003/96/ES z  27. októbra 2003 o reštrukturalizácii právneho rámca spoločenstva pre zdaňovanie energetických výrobkov a elektriny (Mimoriadne vydanie Ú. v. EÚ kap. 9/zv. 1) v platnom znení,

smernica Rady 2007/74/ES z 20. decembra 2007 o oslobodení tovaru, ktorý dovážajú osoby cestujúce z tretích krajín, od dane z pridanej hodnoty a spotrebnej dane (Ú. v. EÚ L 346, 29.12.2007),

smernica Rady 2008/118/ES zo 16.decembra 2008 o všeobecnom systéme spotrebných daní a o zrušení smernice 92/12/EHS (Ú. v. EÚ L 9, 14.1.2009) v platnom znení,

smernica Európskeho parlamentu a Rady 2009/28/ES z 23. apríla 2009 o podpore využívania energie z obnoviteľných zdrojov energie a o zmene a doplnení a následnom zrušení smerníc 2001/77/ES a 2003/30/ES (Ú. v. EÚ L 140, 5.6.2009) v platnom znení,

nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex spoločenstva (Mimoriadne vydanie Ú. v. EÚ kap. 2/zv. 4) v platnom znení,

nariadenie Komisie (ES) č. 684/2009 z 24. júla 2009, ktorým sa implementuje smernica Rady 2008/118/ES, pokiaľ ide o elektronické postupy pri preprave tovaru podliehajúceho spotrebnej dani v režime pozastavenia dane (Ú. v. EÚ L 197, 29.7.2009) v platnom znení,

rozhodnutie Európskeho parlamentu a Rady č. 1152/2003/ES zo 16. júna 2003 o informatizácii prepravy a kontroly výrobkov podliehajúcich spotrebnej dani (Mimoriadne vydanie Ú.v. EÚ kap. 9/zv. 1).

* 1. je obsiahnutá v judikatúre Súdneho dvora Európskej únie:

rozhodnutie Súdneho dvora vo veci C- 292/02, Meiland Azewijn BV proti Hauptzollampt Duisburg, [2004],

rozhodnutie Súdneho dvora vo veci C -389/02, Deutsche See-Bestattungs-Genossenschaft eG proti Hauptzollamt Kiel, [2004],

rozhodnutie Súdneho dvora vo veci C- 185/00, EK proti Fínskej republike, [2003],

rozhodnutie Súdneho dvora vo veci C- 82/12, Transportes Jordi Besora SL proti Generalitat de Catalunya, [nepublikované].

**Záväzky Slovenskej republiky vo vzťahu k Európskej únii:**

Lehota na prebratie smernice 2013/61/EÚ bola stanovená do 1.1. 2014.

Lehota na predloženie návrhu právneho prepisu na rokovanie vlády podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov, ktorým sa zabezpečí prebratie smernice 2013/61/ES bola stanovená bezodkladne.

Proti Slovenskej republike nebolo začaté konanie podľa čl. 258 až 260 Zmluvy o fungovaní Európskej únie.

Smernica 2013/61/EÚ bola prebratá do návrhu zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov a ktorým sa menia a dopĺňajú niektoré zákony ( do čl. II a čl. V ).

**5. Stupeň zlučiteľnosti návrhu zákona s právom Európskej únie:**

Úplný.

**6. Gestor a spolupracujúce rezorty:**

Ministerstvo financií Slovenskej republiky.

**B. Osobitná časť**

**K článku I**

**K bodom 1 a 15**

V nadväznosti na nadobudnutie účinnosti smernice Rady 2013/61/EÚ, ktorou sa mení územná pôsobnosť smernice Rady 2008/118/ES sa znenie ustanovenia upravuje tak, že sa daňové právne predpisy Európskej únie neuplatňujú aj na  územie Mayotte.

**K bodu 2**

Navrhovaná úprava umožní užívateľskému podniku, ktorý zabezpečuje úlohy v oblasti jadrovej bezpečnosti jadrových zariadení, aby mohol v prípade, že nepoužil daňovo zvýhodnený minerálny olej určený na použitie v generátoroch záložného zariadenia, tento minerálny olej so súhlasom colného úradu pri jeho obmene zaslať inému užívateľskému podniku alebo daňovému skladu na prepracovanie.

**K bodom 3, 4, 6 a 7**

Navrhovanou úpravou sa jednoznačne stanovuje, že prevádzkovateľ daňového skladu alebo oprávnený príjemca, alebo registrovaný odosielateľ, bude môcť v rámci svojich oprávnení, vyrábať, spracúvať, skladovať, prijímať alebo odosielať v pozastavení dane iba tie minerálne oleje, ktoré bude mať uvedené v povolení na prevádzkovanie daňového skladu alebo v povolení na prijímanie minerálneho oleja z iného členského štátu v pozastavení dane, alebo v povolení na odosielanie minerálneho oleja v pozastavení dane po jeho prepustení do colného režimu voľný obeh. Zároveň sa navrhuje, aby tieto registrované osoby boli povinné každú zmenu súvisiacu s druhom minerálneho oleja, ktorý v rámci svojich oprávnení budú vyrábať, spracúvať, skladovať, prijímať, odosielať, v pozastavení dane, oznámiť colnému úradu 5 pracovných dní vopred.

Znamená to, že registrovaná osoba, ktorej colný úrad vydá, napr. povolenie na prevádzkovanie daňového skladu, bude môcť v pozastavení dane vyrábať, spracúvať, skladovať, prijímať alebo odosielať v pozastavení dane iba tie minerálne oleje, o ktorých výrobu, spracúvanie, skladovanie, prijímanie alebo odosielanie v pozastavení dane požiadal, a ktorých kódy kombinovanej nomenklatúry mu na základe tejto žiadosti colný úrad uviedol v povolení na prevádzkovanie daňového skladu. Akúkoľvek zmenu, t. j. rozšírenie alebo zúženie sortimentu minerálnych olejov, budú tieto registrované osoby povinné oznamovať colnému úradu najneskôr 5 pracovných dní pred dňom, od ktorého by chceli požadovanú zmenu realizovať. Zároveň sa ustanovuje, že pri zmene kódu kombinovanej nomenklatúry zostane pôvodné povolenie v platnosti.

**K bodu 5**

V súvislosti s bojom proti daňovým únikom sa navrhuje, aby správca dane mal možnosť dočasne pozastaviť prístup do elektronického systému prepráv minerálneho oleja daňovému subjektu, ktorým je užívateľský podnik, prevádzkovateľ daňového skladu, oprávnený príjemca alebo registrovaný odosielateľ, ak má správca dane odôvodnenú obavu, že nesplatná daň alebo nevyrubená daň bude v rozsahu presahujúcom zloženú zábezpeku na daň, v čase jej splatnosti a vymáhateľnosti nevymožiteľná alebo že v tomto čase bude vymáhanie dane spojené so značnými ťažkosťami. Zároveň sa stanovuje povinnosť colnému úradu bezodkladne umožniť daňovému subjektu prístup do elektronického systému,ak pominuli dôvody na základe ktorých mu bol pozastavený prístup do elektronického systému prepráv minerálneho oleja.

**K bodu 8**

Na základe doterajších zistení a poznatkov z aplikačnej praxe sa navrhuje spresniť a doplniť ustanovenia upravujúce obchodovanie s minerálnym olejom, ktorým sú motorový benzín, motorová nafta a LPG (ďalej len „pohonné látky“) v daňovom voľnom obehu. Touto úpravou sa predovšetkým navrhuje:

- spresniť definíciu distribútora pohonných látok tak, aby bolo zrejmé, že distribútorom pohonných látok je osoba, ktorá vykonáva obe činnosti uvedené v § 25b ods. 2 písm. a) a b),

- upraviť a doplniť podmienky, ktoré musí splniť každá osoba, ktorá chce na daňovom území obchodovať s pohonnými látkami v daňovom voľnom obehu a zároveň sa navrhuje doplniť a spresniť povinnosti držiteľa povolenia na distribúciu alebo držiteľa povolenia na predaj,

- doplniť postup distribútora pohonných látok, predajcu pohonných a spotrebiteľa pohonných látok keď ukončia svoju podnikateľskú činnosť,

- jednoznačne stanoviť, že predajca pohonných látok musí predávať pohonné látky na konečnú spotrebu len prostredníctvom výdajných stojanov, ktoré sú vybavené overeným meracím zariadením,

- rozšíriť okruh osôb, ktoré môžu byť konečným spotrebiteľom, pričom by sa im umožnilo nakupovať pohonné látky aj od distribútora pohonných látok alebo od registrovanej osoby a nie len od predajcu pohonných látok,

- stanoviť výnimku pre osoby, ktoré v daňovom voľnom obehu distribuujú, predávajú na konečnú spotrebu alebo nakupujú na vlastnú spotrebu LPG uvedené do daňového voľného obehu ako palivo na výrobu tepla alebo LPG prepravované v prenosných oceľových fľašiach, a to bez ohľadu na účel jeho použitia.

**K bodu 9**

Navrhovaná úprava jednoznačne stanovuje, že ak prevádzkovateľ daňového skladu alebo oprávnený príjemca prijme na daňovom území minerálny olej mimo pozastavenia dane na podnikateľské účely, podá na rozdiel od iných platiteľov dane, ktorí musia podať daňové priznanie bezodkladne, na tento minerálny olej daňové priznanie v  lehote do 25. dňa kalendárneho mesiaca nasledujúceho po mesiaci, v ktorom im vznikla daňová povinnosť, teda v rovnakej lehote ako podáva daňové priznanie z minerálneho oleja uvedeného do daňového voľného obehu ako prevádzkovateľ daňového skladu. Touto úpravou však nie je dotknutá povinnosť pre prevádzkovateľa daňového skladu a oprávneného príjemcu podávať daňové priznanie podľa § 14 ods. 2 zákona na minerálny olej uvedený do daňového voľného obehu.

**K bodu 10**

Legislatívno-technická úprava umožňujúca Finančnému riaditeľstvu SR zverejňovať na svojom webovom sídle zoznam subjektov, ktorým colný úrad vydal povolenie na distribúciu pohonných látok a povolenie na predaj pohonných látok.

**K bodom 11, 12 a 13**

V nadväznosti na vykonané úpravy, je potrebné legislatívno-technicky upraviť súvisiace ustanovenia.

**K bodu 14**

V súvislosti s navrhovanými zmenami, je potrebné upraviť prechodné ustanovenia.

**K článku II**

**K bodom 1 a 4**

V nadväznosti na nadobudnutie účinnosti smernice Rady 2013/61/EÚ, ktorou sa mení územná pôsobnosť smernice Rady 2008/118/ES sa znenie ustanovenia upravuje tak, že sa daňové právne predpisy Európskej únie neuplatňujú aj na  územie Mayotte.

**K bodu 2**

Legislatívno-technická úprava.

**K bodu 3**

Legislatívno-technická úprava s cieľom zabezpečiť jednotný výklad ustáleného vetného spojenia „identifikačné údaje“ v aplikačnej praxi, a bližšie definovať, o ktoré identifikačné údaje koncového odberateľa uhlia v domácnosti ide.

**K článku III**

V súvislosti s bojom proti daňovým únikom sa navrhuje, aby správca dane mal možnosť dočasne pozastaviť prístup do elektronického systému prepráv alkoholických nápojov daňovému subjektu, ktorým je užívateľský podnik, prevádzkovateľ daňového skladu, oprávnený príjemca alebo registrovaný odosielateľ, ak má správca dane odôvodnenú obavu, že nesplatná daň alebo nevyrubená daň bude v rozsahu presahujúcom zloženú zábezpeku na daň, v čase jej splatnosti a vymáhateľnosti nevymožiteľná alebo že v tomto čase bude vymáhanie dane spojené so značnými ťažkosťami. Zároveň sa stanovuje povinnosť colnému úradu bezodkladne umožniť daňovému subjektu prístup do elektronického systému,ak pominuli dôvody na základe ktorých mu bol pozastavený prístup do elektronického systému prepráv alkoholických nápojov.

**K článku IV**

Tento zákon nadobúda účinnosť 1. decembra 2014 okrem čl. I bodov 3, 4, 5, 6 a 7 a čl. III, ktoré nadobúdajú účinnosť 1. januára 2015 a čl. I bodov 8, 11 a 13, ktoré nadobúdajú účinnosť  1. februára 2015.

 Schválené uznesením vlády Slovenskej republiky dňa 20. augusta 2014.

Robert Fico, v. r.

predseda vlády Slovenskej republiky

Peter Kažimír, v. r.

podpredseda vlády a minister financií Slovenskej republiky